Музей лэжьакIуэхэр зочэнджэщ
КъБР-м щIэныгъэ щрагъэгъуэт и IуэхущIапIэхэм я музейхэм я лэжьакIуэхэм я семинар щекIуэкIащ ЩIалэгъуалэмрэ сабийхэмрэ я творчествэмкIэ республикэ уардэунэм. IэщIагъэлIхэр зэдэгуэшащ я Iуэху зехьэкIэмкIэ, зэфIэкIхэмкIэ, граждан, хэкупсэ гъэсэныгъэм теухуауэ ирагъэкIуэкI лэжьыгъэхэр утыку кърахьащ. ЗэIущIэр къызэригъэпэщащ уардэунэм и му-зейм и методист Барышевэ Валентинэ.
Валентинэ ЩIалэгъуалэмрэ сабийхэмрэ я творчествэмкIэ республикэ уардэунэр къызэрызэIуахрэ, 1985 гъэ лъандэрэ, щолажьэ. ЩIэныгъэ гуэдзэ езыгъэгъуэт IэнатIэм илъэс 40 хъуауэ пэрытщ, «ЦIыхубэм щIэныгъэ егъэгъуэтыным и отличник» цIэр къыфIащащ. Иджы илъэсищ хъуауэ методисту мэлажьэ.
— Методисту сызэрылажьэ зэман кIэщIым къриубыдэу сыхущIокъу ди республикэм и музей куэдым сыкIуэну, я лэжьыгъэм, я Iуэху зехьэкIэм сыкIэлъыплъыну. Мы семинарри ди ехъулIэныгъэхэмкIэ дызэдэгуэшэн мурадкIэ къызэдгъэпэщащ, — жиIащ абы.
Япэу псалъэ иратащ Шэджэм районым хыхьэ Нартан къуажэм дэт 2-нэ школым, Пщыбий Инал и цIэр зезыхьэм, и музейм и лэжьакIуэ Дэхъу Маринэ. Абы жиIащ я музейм и «КъэхутакIуэ» гуп цIыкIум лэжьыгъэшхуэ зэрызэфIихыр, зи ныбжь хэкIуэтахэм дэIэпыкъуэгъу зэрахуэхъур. Апхуэдэуи Маринэ тепсэлъыхьащ музейм щрагъэкIуэкI пшыхьхэм, дерсхэм, абыхэмкIэ яIэ ехъулIэныгъэхэмкIи къызэхуэсахэм ядэгуэшащ.
Музейм и унафэщI Хьэбылэ Хьэсэнбий игъэхьэзыра видео гъэлъэгъуэныгъэм ирагъэплъащ семинарым кърихьэлIахэр.
АдэкIэ утыкур хуит хуащIащ Тэрч районым хыхьэ Курп Ипщэ къуажэ школым къикIа Шэджырэ Мадинэ. Ар Iэщыж Лолэ и цIэр зезыхьэ музейм и лэжьакIуэщ. ГъэщIэгъуэн дыдэ ящыхъуащ Мадинэ музейм и гъащIэм теухуауэ къиIуэтэжахэр. Абы зэрыжиIамкIэ, IуэхущIапIэм зи цIэр зэрихьэ Iэщыж Лолэ IэщIагъэ зэрызригъэгъуэту Курп Ипщэ курыт школым лэжьэну къагъакIуэри и гъащIэ псор абы щигъэкIуащ. Лолэ къызэригъэпэщауэ щытащ школ музейр. Абы щIэлъ хьэпшыпхэм я нэхъыбэр Хэку зауэшхуэр и гуащIэгъуэу щекIуэкIа Курп лъагапIэм школакIуэ цIыкIухэр и гъусэу къыщагъуэтыжахэрщ. Апхуэдэхэщ сэлэтхэм яIыгъа псылъэхэр, мажьэхэр, я щыгъынхэм щыщ бзыхьэхуэхэр, я вакъэхэр, нэгъуэщI куэди. Ахэр зэхуахьэсыжу музейм щIалъхьа къудей мыхъуу, зейхэм я цIэр къахутэурэ, хъыбар ирагъэщIащ. Хъыбарыншэу кIуэда куэдым я кхъащхьэхэр Лолэ и фIыгъэкIэ къагъуэтыжащ абыхэм я Iыхьлыхэм.
Мадинэ зэрыжиIамкIэ, махуэ щIагъуэ дэкIыркъым абыхэм хьэщIэ къахуемыблагъэу, зэIущIэ, пшыхь музейм щрамыгъэкIуэкIыу, еджакIуэхэри жыджэру а Iуэхухэм зэрыхэтым шэч хэлъкъым. Къызэхуэса псори итхьэкъуауэ иужькIэ еплъащ Курп Ипщэ школым и музейм щытраха видеороликым.
Семинарыр зэфIэкIами, а унэтIыныгъэмкIэ лэжьыгъэхэр иджыри куэдщ икIи, Барышевэм зэрыжиIамкIэ, апхуэдэ зэхуэсхэм иджыри пащэнущ.
КУРПЫГЪУ Синэ.
